b'\n_START_ARTICLE_\nEmanuel Vasiliu\n_START_SECTION_\nBiografie\n_START_PARAGRAPH_\nEste fiul lui Nicolae Vasiliu \xc8\x99i al Gabrielei Vasiliu. _NEWLINE_\xc8\x98i-a f\xc4\x83cut studiile liceale \xc3\xaen Bucure\xc8\x99ti \xc8\x99i a urmat cursurile Universit\xc4\x83\xc8\x9bii din Bucure\xc8\x99ti._NEWLINE_\xc3\x8en 1952 s-a c\xc4\x83s\xc4\x83torit cu Maria-Laura Vasiliu, lingvist\xc4\x83._NEWLINE_A ob\xc8\x9binut titlul de doctor \xc3\xaen 1956 cu teza Accentul \xc3\xaen limba rom\xc3\xa2n\xc4\x83. A fost numit asistent la Universitatea din Bucure\xc8\x99ti \xc3\xaen 1968 \xc8\x99i, dup\xc4\x83 ce a ob\xc8\x9binut titlul de doctor docent \xc3\xaen 1969, a fost numit profesor \xc3\xaen 1970. \xc3\x8en paralel cu activitatea didactic\xc4\x83, a desf\xc4\x83\xc8\x99urat o activitate de cercetare la Institutul de Lingvistic\xc4\x83 \xc8\x99i la Centrul de Cercet\xc4\x83ri Fonetice \xc8\x99i Dialectale (devenit \xc3\xaen 1990 Institutul de Fonetic\xc4\x83 \xc8\x99i Dialectologie \xe2\x80\x9eAl. Rosetti\xe2\x80\x9d al Academiei Rom\xc3\xa2ne). A fost visiting professor la Universitatea din Chicago, \xc3\xaen perioadele 1964-1965 \xc8\x99i 1970-1971, \xc8\x99i apoi la Universitatea din Boston, \xc3\xaen 1971._NEWLINE_Dup\xc4\x83 revolu\xc8\x9bia anticomunist\xc4\x83 din 1989, a fost numit decan al Facult\xc4\x83\xc8\x9bii de Litere a Universit\xc4\x83\xc8\x9bii din Bucure\xc8\x99ti \xc3\xaentre 1990 \xc8\x99i 1992. Din 1990 p\xc3\xa2n\xc4\x83 la sf\xc3\xa2r\xc8\x99itul vie\xc8\x9bii a condus Institutul de Fonetic\xc4\x83 \xc8\x99i Dialectologie \xe2\x80\x9eAl. Rosetti\xe2\x80\x9d al Academiei Rom\xc3\xa2ne. A fost ales membru corespondent al Academiei Rom\xc3\xa2ne \xc3\xaen 1991 \xc8\x99i membru titular \xc3\xaen 1992.\n_START_SECTION_\nActivitate \xc8\x99tiin\xc8\x9bific\xc4\x83\n_START_PARAGRAPH_\nS-a preocupat de teoria limbii \xc8\x99i filozofia limbajului \xc8\x99i a f\xc4\x83cut cercet\xc4\x83ri asupra mai multor aspecte ale limbii rom\xc3\xa2ne: stabilirea inventarului de foneme ale limbii rom\xc3\xa2ne, fonologia istoric\xc4\x83 a dialectelor dacorom\xc3\xa2ne, aplicarea regulilor de transformare la sintaxa limbii rom\xc3\xa2ne, fixarea etapelor din istoria limbii rom\xc3\xa2ne etc. A promovat \xc3\xaen Rom\xc3\xa2nia orient\xc4\x83rile moderne ale \xc8\x99tiin\xc8\x9bei limbii: structuralismul (incluz\xc3\xa2nd fonologia \xc8\x98colii lingvistice pragheze, glosematica hjelmslevian\xc4\x83, descriptivismul american), tehnicile generativ-transforma\xc8\x9bionale, semantica, lingvistica textului etc._NEWLINE_Ca membru al Academiei Rom\xc3\xa2ne, Emanuel Vasiliu s-a opus revenirii la grafia cu \xc3\xa2 \xc8\x99i sunt, vot\xc3\xa2nd \xc3\xaempotriva deciziei din 1993. Cel\xc4\x83lalt lingvist din acea vreme al Academiei, Ion Coteanu, s-a ab\xc8\x9binut.'